Vasemmistolaisten hallitsema Tradeka osti Med Group -konsernin, jolle on ulkoistettu vanhuspalveluita ja joka ”keplottelee nollatuntisopimuksilla”. Vasemmistopuolueet ovat vastustaneet sosiaali- ja terveyspalvelujen yksityistämistä.

Vasemmiston hallitsema Osuuskunta Tradeka lähti mukaan sotebisnekseen.

Helmikuun lopussa julkistetussa kaupassa Osuuskunta Tradekan omistama Tradeka-Yhtiöt osti Med Group -sotekonsernin kotiin vietävät palvelut, ensihoidon ja julkisen terveydenhuollon palvelut.

Med Groupin liiketoiminta keskittyy suurelta osin julkiseen sektoriin ja yhtiö käyttää Onni-markkinointinimeä. Med Group -konsernin vuoden 2017 liikevaihto oli 97 miljoonaa euroa ja liikevoitto 3,9 miljoonaa euroa.

Tradeka-Yhtiöt osti Med Group -sotekonsernin kotiin vietävät palvelut, ensihoidon ja julkisen terveydenhuollon palvelut.­

– Med Group saa Tradekasta uuden kotimaisen, pitkäjänteisen omistajan. Tämä mahdollistaa entistä voimakkaamman panostuksen palveluillemme kasvavilla sote-markkinoilla, Med Groupin toimitusjohtaja Kari Virta kertoi tiedotteessa.

” Olen pettynyt. Olen varma, että siitä tullaan käymään keskustelua edustajiston seuraavassakokouksessa.

Osuuskunta Tradekassa valtaa käyttävät Sdp:n ja vasemmistoliiton entiset ja nykyiset vaikuttajat. Samat puolueet ovat maalailleet synkkiä uhkakuvia suurten yhtiöiden roolista sote-uudistuksessa.

Vasemmistoliiton puheenjohtaja, kansanedustaja Li Andersson on Osuuskunta Tradekan ylimmässä päättävässä elimessä eli edustajistossa. Anderssonin mielestä Med Groupin ostaminen oli huono päätös.

– Olen pettynyt siihen. Asiaa ei ole käsitelty edustajistossa. Olen varma, että siitä tullaan käymään keskustelua edustajiston seuraavassa kokouksessa, Andersson sanoi Ilta-Sanomille.

Andersson ei halunnut ottaa kantaa, voiko ostopäätös aiheuttaa muutakin kuin vain keskustelua.

– Vasemmistoliiton kanta on sellainen, ettei sotebisnes ole sellainen suunta, jota kannatamme.

Tradeka on ollut vasemmistoliiton rahallinen tukija. Onko nyt ongelma ottaa tulevaisuudessa rahaa sieltä?

– En pysty kommentoimaan sitä.

Miksi ette?

– En pysty sitä kommentoimaan.

Li Andersson arvostelee Tradekan ostosta.­

Med Group järjestää muun muassa ensihoitoa, lähettää lääkäreitä terveyskeskuksiin sekä tarjoaa vanhus- ja vammaispalveluita palveluseteleillä.

Demarikansanedustaja Ilmari Nurminen antoi kovaa kritiikkiä Facebook-päivityksessä viime marraskuussa Punkalaitumen kunnan vanhus- ja vammaispalveluiden ulkoistamisesta Med Groupille.

– Kyseinen yritys ei suostu sitoutumaan maksimihintoihin. Eikä suostu kertomaan hintoja ennen kuin ulkoistuspäätös on virallisesti tehty. Varmaan jokainen ymmärtää, että mitä jatkossa monopoliasemassa oleva pörssiyhtiö tekee hinnoilla? Nurminen kirjoitti.

Med Group ei ole pörssiyhtiö.

” Kuulostaaoudolta. Kyllä siellä varmastivirkamiehet ovat tehneet työnsä ihan oikein.

Med Groupin toimitusjohtaja Virta kiistää kansanedustajan antaman kritiikin.

– Kuulostaa oudolta. Kyllä siellä varmasti virkamiehet ovat tehneet työnsä ihan oikein, Virta sanoi Ilta-Sanomille.

Ulkoistamista käsiteltiin tilat Med Groupille vuokranneen Punkalaitumen ja palvelut aiemmin tuottaneen Sastamalan kunnanvaltuustoissa, joissa Sdp:n ja vasemmistoliiton valtuutetut vastustivat ulkoistamishanketta.

Virta kertoo, että Med Groupille on ulkoistettu myös muutamia muita vanhusten hoidon kohteita.

Julkisten ja hyvinvointialojen liitosta JHL:stä syytettiin vuonna 2015 Med Groupia ”keplottelusta nollatuntisopimuksilla”.

Virran mukaan Med Groupissa on sadoilla työntekijöillä nollatuntisopimuksia.

– Työn määrän vaihtelu toimialalla syntyy tarpeiden satunnaisuuden ja muutosten lisäksi myös vammaisen itsemääräämisoikeuden kunnioittamisesta, jolloin asiakkaalla on oikeus vaikuttaa häntä avustavan työntekijän valintaan. Työn määrä vaihtelee siis huolellisesta ja suunnitelmallisesta työvuorosuunnittelusta riippumatta.

Med Groupin ambulanssi Malmilla 2014.­

Virta kertoo, että useat Med Groupin työntekijät haluavat oman elämäntilanteen vuoksi joustavat sopimukset. Hän ei osaa arvioida, kuinka moni on nollatuntisopimuksella, vaikka ei haluaisi.

Vasemmistoliiton ja Sdp:n kansanedustajat ovat arvostelleet nollatuntisopimuksia

Vuonna 2014 Med Group nousi otsikoihin kun paljastui, että yhtiö oli soittanut noin 360 vammaisten avustajapalvelutehtävissä toimivalle työntekijälleen ja ehdottanut tuntipalkkojen alentamista 13,02 eurosta 10,8 euroon.

Virran mukaan yhtiön palkkaus perustuu toimialan työehtosopimukseen.

Osuuskunta Tradekan omistama Tradeka-Yhtiöt osti Med Group -sotekonsernin kotiin vietävät palvelut, ensihoidon ja julkisen terveydenhuollon palvelut helmikuun lopussa julkistetussa kaupassa.

Päätöksen sotekonserni Med Groupin ostamisesta teki Tradeka-Yhtiöt Oy:n hallitus, jonka jäsenistä suurimmalla osalla on taustaa Sdp:ssä tai vasemmistoliitossa.

– Haluamme tuoda suomalaiseen vammaisten ja vanhusten huoltoon inhimillistä ja vastuullista otetta, Tradeka-Yhtiöiden hallituksen puheenjohtaja Markku Hyvärinen kertoo Ilta-Sanomille.

Osuuskunnan hallitus valitsee Tradeka-Yhtiöiden hallituksen. Hyvärinen kertoo, että Med Groupin ostamisesta keskusteltiin etukäteen osuuskunnan hallituksen kanssa.

– Jos he ovat meihin tyytymättömiä, he voivat vaihtaa meidät.

Tradekan ostama Med Group tarjoaa muun muassa ensihoitopalveluja.­